Lav et referat af nedenstående tekst:

Tekst:
9.000 løbere, flere tusinde tilskuere og én Kronprins. Det var mandag formiddag opskriften på en vaskeægte folkefest i Aalborg. De mange tusinde tilskuere og løbere kunne opleve en veloplagt Kronprins, der inden han løb ud på sin 1,6 kilometer lange løbetur, greb mikrofonen på scenen og talte til alle dem, der var mødt op. - Godmorgen Aalborg. Sikke en dag, som er linet op til os alle sammen i dag. Det tyder på nogle stabile temperaturer og ikke for meget modvind, sagde Kronprinsen fra scenen, inden han takkede for det store fremmøde. - Jeg har glædet mig rigtig meget. Tak, fordi så mange har grebet initiativet og kommet ud her i dag. Nu starter jeg sammen med de helt unge, hvilket passer mig storartet. Og til de af jer, der er kommet for at løbe med i dag. Bare tænk på, hvor dejligt det er at komme ud og røre sig. Prøv at glemme alt andet. Det er ingen undskyldninger om dårligt vejr. Det hele er rigtig godt. Tusind tak, sagde Kronprinsen, inden han bevægede sig mod startlinjen. Og der var ikke mange sure miner ude på ruten på havnefronten i Aalborg, der i dagens anledning var badet i solskin. På ruten uddelte en Kronprins fuld af overskud highfives til tilskuerne og et motiverende klap i ryggen til nogle af de andre løbere. Selma og Karoline fra Skansevejens Skole i Aalborg var blandt de mange, der løb med Kronprinsen. - Der var rigtig mange der klappede, og det, synes jeg, var sjovt. Jeg nød det rigtig meget, og det var en rigtig hyggelig tur, fortæller Karoline. - Det var en rigtig god tur. Folk stod bare og bakkede os op, og det var bare dejligt at løbe i sådan noget fantastisk vejr, fortæller Selma, der endda løb fra Kronprinsen. - Vi startede med at løbe okay hurtigt, og så til sidst spurtede vi, fortæller Selma. Aalborgs borgmester, Thomas Kastrup-Larsen (S), løb med Kronprinsen på den 1,6 kilometer lange rute som opvarmning, inden han skal løbe 10 kilometer-ruten senere på dagen. - Jeg synes, det gik rigtig, rigtig godt. Det var en folkefest hele vejen, og Kronprinsen blev båret frem af folk, der bare jublede og klappede. Og børnene gav den gas, så det var bare en god oplevelse, fortæller Thomas Kastrup-Larsen. Det var også en tilfreds Kronprins, der kunne krydse den første af fem målstreger i løbet af dagen. - Det er dejligt at se så mange glade mennesker. Det er jo en form for drøm, der er ved at udfolde sig. At der så er 70.000, der stiller til start, det er jo bare dejligt, fortalte Kronprinsen, lige da han havde krydset målstregen. Inden Kronprins Frederik tog videre til de næste etaper af det royale løb, nåede han en tur rundt og besøge nogle af de mange aktiviteter der i dagens anledning er stillet op i forbindelse med løbet. Der var blandt andet stangtennis, stige-golf og stangtennis på programmet. Det hele arrangeret af Happy Moves, der er en aktivitet under DGI. Kronprinsen har igen forladt Aalborg. Næste stop er Aarhus, hvor han også skal løbe 1,6 kilometer.

Referat:
Kronprinsen har forladt Aalborg igen efter han med stor succes fuldendte sin løbetur og satte en folkefest i gang i Aalborg.